Document ID: 32003R2151

Komisijas Regula (EK) Nr. 2151/2003
(2003. gada 16. decembris),
ar ko groza Eiropas Parlamenta un Padomes Regulu (EK) Nr. 2195/2002 par kopēju publiskā iepirkuma vārdnīcu (CPV)
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes Regulu (EK) Nr. 2195/2002 (2002. gada 5. novembris) par kopēju publiskā iepirkuma vārdnīcu (CPV) [1], jo īpaši tās 2. pantu,
tā kā:
(1) Regulā (EK) Nr. 2195/2002 ir noteikta vienota klasifikācijas sistēma, kas piemērojama publiskajam iepirkumam, lai standartizētu norādes, kuras izmanto līgumslēdzējas iestādes un līgumslēdzēji, lai aprakstītu savu līgumu priekšmetu.
(2) CPV struktūra un kodi varētu būt jāpielāgo vai jāgroza, ņemot vērā tirgu un lietotāju vajadzību attīstību.
(3) CPV struktūra un kodi būtu jāatjaunina, lai ņemtu vērā īpašas vajadzības, ko ir izteikušas dalībvalstis un CPV lietotāji, un lai izlabotu būtiskas kļūdas, kuras tika pamanītas dažādās valodu versijās.
(4) Tehniskos grozījumus un uzlabojumus, ko apzināja likumdošanas procesā, kura rezultātā pieņēma Regulu (EK) Nr. 2195/2002, bet kurus šajā Regulā nevarēja ieviest, būtu jāievieš šīs Regulas pielikumos.
(5) Savā atzinumā [2] par priekšlikumu Regulai par CPV Reģionu komiteja norādīja, ka ir jāuzlabo zāļu klasifikācija, un ieteica izmantot Pasaules veselības organizācijas izveidoto zāļu anatomiski terapeitiski ķīmisko klasifikācijas sistēmu (ATC), lai pilnveidotu CPV struktūru un zāļu kodus.
(6) Interesenti un CPV lietotāji izteica konkrētus ieteikumus CPV uzlabošanai.
(7) CPV precizētajā redakcijā kodi un struktūras ir jāatspoguļo skaidrojošās tabulās, kurās norādīta CPV un Apvienoto Nāciju Galveno ražojumu pagaidu klasifikācijas (CPC Prov.), vispārējās saimniecību nozaru klasifikācijas Eiropas Kopienās (NACE 1. pārsk. red.) un kombinētās nomenklatūras (KN) savstarpējā atbilstība.
(8) Skaidrības labad CPV, kā arī CPV un CPC Prov. atbilstības tabula būtu pilnībā jāaizstāj. Visi CPV kodu un to aprakstu grozījumi būtu jāiekļauj atsevišķā jaunā Regulas (EK) Nr. 2195/2002 pielikumā.
(9) Komisijas Regulas (EEK) Nr. 204/2002 (2001. gada 19. decembris), ar ko groza Regulu (EEK) Nr. 3696/93 par Eiropas Ekonomikas kopienas statistisko preču klasifikāciju pēc saimniecības nozarēm (CPA) [3], stāšanās spēkā padara Regulas (EK) Nr. 2195/2002, kurā norādīta CPV un CPA 96 savstarpējā atbilstība, II pielikumā doto informāciju par spēkā neesošu.
(10) Kopējā nostājā (EK) Nr. 33/2003 (2003. gada 20. marts), ko pieņēma Padome, lai pieņemtu Eiropas Parlamenta un Padomes direktīvu par būvdarbu valsts līgumu, piegādes valsts līgumu un pakalpojumu valsts līgumu piešķiršanas procedūru saskaņošanu [4] un Kopējā nostājā (EK) Nr. 34/2003 (2003. gada 20. marts), ko Padome pieņēma, lai pieņemtu Eiropas Parlamenta un Padomes direktīvu, kas koordinē iepirkuma procedūras subjektiem, kuri darbojas ūdensapgādes, enerģētikas, transporta un pasta pakalpojuma jomā [5], preču jomas nenosaka, izmantojot statistisko preču klasifikāciju pēc saimniecības nozarēm (CPA).
(11) Šo iemeslu dēļ nav lietderīgi atjaunināt CPV un CPA 96 savstarpējās atbilstības tabulu, kas norādīta Regulas (EK) Nr. 2195/2002 II pielikumā. Tādēļ attiecīgo pielikumu vajadzētu svītrot.
(12) Tādēļ attiecīgi jāgroza Regula (EK) Nr. 2195/2002.
(13) Šajā regulā paredzētie pasākumi ir saskaņā ar Publiskā iepirkuma līgumu padomdevējas komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 2195/2002 groza šādi.
Regulas I pielikumu aizstāj ar šīs regulas I pielikuma tekstu.
Regulas II pielikumu aizstāj ar šīs regulas II pielikuma tekstu.
Regulas III pielikumu aizstāj ar šīs regulas III pielikuma tekstu.
Regulas IV pielikumu groza saskaņā ar šīs regulas IV pielikumu.
Regulas V pielikumu groza saskaņā ar šīs regulas V pielikumu.
2. pants
Šī regula stājas spēkā trešajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2003. gada 16. decembrī

Labels: 12
7
3
19